Елисавета Багряна
Невяста

chitanka.info

Вдигни и ти очите си нагоре

и помоли се заедно със мене. —

Така в детинство с майка си говорех

и молехме се двете на колене.

Аз чакам в бялата венчална дреха

да дойдеш ти — сънуван и обичан, —

да бъдеш моя радост и утеха,

с цвета на младостта да те окича,

да се стопя като снежинка в огън

и на кръвта ти огъня да бъда.

О, вижда бог и моята тревога,

и моята любов — и нека съди.

И ето, звън вечерен се пророни,

пътеката пребули снежна мрежа

и ледени цветя, листа и клони

по здрачните стъкла изплете скрежът.

Вземи ме — с мойта обич всеотдайна

и с моя дар безценен и безимен.

И даже ако смърт е в тази тайна,

тогава пак вземи ме — умъртви ме.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.